**Ministru kabineta noteikumu projekta “Grozījumi Ministru kabineta 2015.gada 1.decembra noteikumos Nr.678 “Darbības programmas „Izaugsme un nodarbinātība” 3.2.1.specifiskā atbalsta mērķa „Palielināt augstas pievienotās vērtības produktu un pakalpojumu eksporta proporciju” 3.2.1.2.pasākuma „Starptautiskās konkurētspējas veicināšana” īstenošanas noteikumi” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekts “Grozījumi Ministru kabineta 2015.gada 1.decembra noteikumos Nr.678 “Darbības programmas „Izaugsme un nodarbinātība” 3.2.1.specifiskā atbalsta mērķa „Palielināt augstas pievienotās vērtības produktu un pakalpojumu eksporta proporciju” 3.2.1.2.pasākuma „Starptautiskās konkurētspējas veicināšana” (turpmāk - 3.2.1.2.pasākums) īstenošanas noteikumi” (turpmāk – MK noteikumi Nr.678) izstrādāts, lai nodrošinātu konferenču centra finanšu un ekonomiskā pamatojuma izstrādi. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Eiropas Savienības struktūrfondu un Kohēzijas fonda 2014.-2020.gada plānošanas perioda vadības likuma 20.panta 13.punkts. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Darījumu tūrisms (MICE) ir uz eksportu orientēts tūrisma produkts ar augstu pievienoto vērtību, kas Latvijas tūrisma attīstības pamatnostādnēs 2014. ‒ 2020. gadam (apstiprinātas ar Ministru kabineta 2014. gada 3. jūlija rīkojumu Nr. 326 “Par Latvijas tūrisma attīstības pamatnostādnēm 2014.‒2020. gadam”) ir definēta kā viena no Latvijas tūrisma attīstības prioritātēm.  Darījumu tūrisms nodrošina ievērojamu pienesumu valsts ekonomikai. Starptautisko konferenču dalībnieki nodrošina papildu nakšņojumus naktsmītnēm no septembra līdz aprīlim, mazinot sezonālo ietekmi. No tūristu skaita pieauguma labumu gūst ne tikai tiešie ar tūrismu saistītie komersanti, bet arī netiešie, kā transporta, tirdzniecības vai ēdināšanas uzņēmumi. Pirmkārt, pieaug pieprasījums pēc lidojumiem, tādējādi palielinot pasažieru skaitu lidostā, ostā un dzelzceļa stacijā. Otrkārt, palielinās pieprasījums pēc ēdināšanas pakalpojumiem, tādējādi rodot iespēju palielināt Latvijā ražoto pārtikas produktu noietu. Treškārt, rodas iespēja vietējiem attiecīgo nozaru speciālistiem tālākizglītoties un paaugstināt savu kompetenci un pieredzi.  Tomēr Latvijas tūrisma nozare joprojām nespēj pilnvērtīgi izmantot savu tūrisma eksporta potenciālu konkurētspējas trūkuma dēļ salīdzinājumā ar Lietuvu un Igauniju. Pašlaik Rīgā ir iespējams nodrošināt starptautisku konferenču rīkošanu līdz 1000 dalībniekiem, taču, lai pretendētu uz lielu, starptautisku konferenču rīkošanu, Rīgā nav atbilstošas infrastruktūras – konferenču centra.  Pasaulē Starptautiskā Kongresu un konferenču asociācija (turpmāk – ICCA) organizē ap 6000 starptautiskām konferencēm gadā (Eiropā 400 – 500), 80 % no tām ir līdz 3000 dalībniekiem, kur vidējais konferences apmeklētājs tērē ap 566 *euro* dienā (četras līdz piecas reizes vairāk kā citi tūristi Rīgā). Tādēļ būtiski, ka konferenču centrs spēj uzņemt šāda izmēra konferences. Attīstot daudzfunkcionālu konferenču centru ar ietilpību līdz 3000 dalībniekiem, Rīgā būs iespējams uzņemt lielās starptautiskās ICCA konferences, kas veicinās Latvijas konkurētspēju Baltijas valstīs un, pateicoties tūrisma multiplikatīvajam efektam, nesīs papildu ienākumus Latvijai.  Pamatojoties uz SIA “*PricewaterhouseCoopers*” aprēķiniem, ICCA konferences varētu apmeklēt aptuveni 3/4 ārzemju delegāti un ap ceturtdaļu vietējie iedzīvotāji, tādējādi pienesums ekonomikai no vienas šādas konferences līdz 3000 dalībniekiem varētu būt aptuveni 1,5 miljoni *euro*. Līdz ar to, ja gadā noorganizē 35 vidēja izmēra konferences (līdz 999 dalībniekiem) ar vidējo pienesumu ekonomikā aptuveni 500 000 *euro* un piecas lielās konferences (jaunā niša 1000 līdz 3000 dalībniekiem),tad konferenču centra pienesums Latvijas ekonomikai gadā var sasniegt līdz pat 25 miljoniem *euro*.  Lai būtu iespējams organizēt kvalitatīvas un starptautiskajiem standartiem atbilstošas konferences, ir nepieciešama ēka, kas ir būvēta tieši šim nolūkam. Šai būvei ir jāatbilst specifiskiem kritērijiem gan nodrošinot skaņas un gaismas izolāciju, gan tehnisko nodrošinājumu, iespēju modificēt telpu skaitu un lielumu, ēdināšanas servisa nodrošināšanu, noliktavu un stāvvietu nodrošināšanu, gan arī efektīvu cilvēku plūsmas sadalījumu un drošības nodrošināšanu. Šobrīd Latvijā nav šādas būves. Savukārt, Kultūras ministrijas noslēgtajā iepirkuma līgumā ar SIA *“PricewaterhouseCoopers”* par finanšu un ekonomisko aprēķinu izstrādi Nacionālās koncertzāles projekta Rīgā īstenošanai publiskās un privātās partnerības jomā tika veikts finanšu ekonomiskais pamatojums akustiskajai koncertzālei, kas tikai vienā no gadījumiem tika skatīta kopā ar konferenču centru. Konferenču centrs kā atsevišķa būve nav tikusi skatīta šajā iepirkuma rezultātā veiktajā pētījumā. Turklāt SIA *“PricewaterhouseCoopers”* veiktais pētījums koncentrējās uz publiskās un privātās partnerības modeļa izmaksu aprēķināšanu, nevis paša centra būvniecības izmaksām.  Ņemot vērā iepriekš minēto, ir nepieciešama valsts proaktīva rīcība, izstrādājot konferenču centra finanšu un ekonomisko pamatojumu, kas ir galvenais priekšnosacījums, lai Rīgā tiktu izveidots konferenču centrs, kas sekmēs Latvijas kā tūrisma galamērķa starptautisko konkurētspēju prioritārajos tūrisma sektoros (darījumu un pasākumu tūrisms, labsajūtas tūrisms). Vienlaikus atbalstāmās darbības veicinās 3.2.1.2. pasākuma mērķa un attiecīgo uzraudzības rādītāju sasniegšanu.  Lai veiktu konferenču centra finanšu un ekonomiskā pamatojuma izstrādi, provizoriski nepieciešamie finanšu līdzekļi ir līdz 100 000 *euro*, kas ietver sevī situācijas priekšizpēti, finanšu un ekonomisko aprēķinu veikšanu un rekomendāciju sniegšanu projekta realizācijai. Plānots, ka ekonomiskajā pamatojumā tiks veikta analīze par konferenču centra tehniskajām būvniecības un uzturēšanas izmaksām, pārvaldības modeli, ietekmi uz Latvijas budžetu un tūrisma nozari, kā arī citi nepieciešamie finanšu aprēķini, izstrādājot biznesa plānu.  Lai veiktu konferenču centra finanšu un ekonomiskā pamatojuma izstrādi, Latvijas Investīciju un attīstības aģentūra (turpmāk – LIAA), publiskā iepirkuma rezultātā noslēgs pakalpojuma līgumu ar konkursa rezultātā izraudzīto pretendentu, kurš sagatavos konferenču centra finanšu un ekonomisko pamatojumu, kas tālāk tiks piedāvāts ārvalstu investoriem kā potenciāls investīciju projekts Latvijā. Precīzas izmaksas un nepieciešamie līdzekļi tiks noteikti pie līguma slēgšanas ar publiskā iepirkuma uzvarētāju.  Gadījumā, ja konkursa rezultātā izraudzītā pretendenta piedāvājums pārsniedz 100 000 *euro,* LIAA, pirms līguma noslēgšanas ar publiskā iepirkuma uzvarētāju, veic saskaņojumu ar atbildīgo iestādi.  Atbalstāmās darbības būs attiecināmas 3.2.1.2. pasākuma projekta Nr.3.2.1.2/16/I/001 “Starptautiskās konkurētspējas veicināšana” ietvaros.  Atbalstāmās darbības plānotas saskaņā ar intervences kodu 066 (Uzlaboti atbalsta pakalpojumi MVU un MVU grupām (tostarp vadības, tirgvedības, dizaina pakalpojumi)), kur finansējuma summa ir 32 554 983 EUR apmērā, un kodu 075 (MVU komerctūrisma pakalpojumu attīstība un veicināšana MVU vai attiecībā uz MVU), kur finansējuma summa ir 18 972 372 EUR apmērā. |
|  | Projekta izstrādē iesaistītās institūcijas un publiskas personas kapitālsabiedrības | Ekonomikas ministrija |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | MK noteikumu projekts skar MK noteikumu Nr.678 11.punktā minēto finansējuma saņēmēju. |
| 2. | Tiesiskā regulējuma ietekme uz tautsaimniecību un administratīvo slogu | MK noteikumu projekts nepalielina administratīvo slogu |
| 3. | Administratīvo izmaksu monetārs novērtējums | MK noteikumu projekts šo jomu neskar |
| 4. | Atbilstības izmaksu monetārs novērtējums | MK noteikumu projekts šo jomu neskar |
| 5. | Cita informācija | Ņemot vērā MK noteikumu projekta ietekmi, finansējuma saņēmējam ir nepieciešams izdarīt atbilstošus grozījumus projekta kārtībā (metodikā) atbilstoši MK noteikumu projektam. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Nav attiecināms. |
| 2. | Sabiedrības līdzdalība projekta izstrādē | Nav attiecināms. |
| 3. | Sabiedrības līdzdalības rezultāti | Nav attiecināms. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Latvijas Investīciju un attīstības aģentūra |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Nav plānota jaunu institūciju izveide, esošu institūciju likvidācija vai reorganizācija. |
| 3. | Cita informācija | MK noteikumu projekts tiks realizēts esošo cilvēkresursu un finanšu līdzekļu ietvaros. |

Ministru prezidenta biedrs,

ekonomikas ministrs A.Ašeradens

Vīza:

Valsts sekretārs Ē.Eglītis

Bauze 67013059

[Ligita.Bauze@em.gov.lv](mailto:Ligita.Bauze@em.gov.lv)